Færre jenter utsettes for kjønnslemlestelse
I mødregenerasjonen av kvinner som nå er mellom 45 og 49 år gamle, ligger tallet på 53 prosent, viste tall fra FNs barnefond UNICEF og befolkningsfondet UNPFA onsdag. UNICEFs generalsekretær i Norge Bernt G. Apeland maner til fortsatt kamp mot kjønnslemlestelse. - Dette er en grusom praksis som må stanses. Det er likevel oppløftende å se at vi er på riktig vei, og dette viser at det er mulig å få slutt på kjønnslemlestelse av kvinner, sier Apeland i en pressemelding på den internasjonale dagen mot kjønnslemlestelse onsdag. - Selv i Egypt, hvor stort sett alle jenter tradisjonelt er blitt omskåret, er det endring på gang. Blant gifte kvinner er det nå over dobbelt som mange som før som mener at omskjæring av kvinner er galt, forteller Apeland. Til tross for den positive utviklingen, viser de nye tallene at minst 120 millioner jenter og kvinner er blitt utsatt for kjønnslemlestelse i de 29 landene der praksisen er mest utbredt. Og fortsatt står 30 millioner jenter under 15 års alder i fare for å bli omskåret.
Færre jenter enn før blir utsatt for kjønnslemlestelse, viser ferske tall fra FN. I landene der denne praksisen er utbredt, er 36 prosent av jenter i alderen 15 til 19 år blitt utsatt for slik lemlestelse.